
Návrh vyhlášky Ministerstva dopravy Slovenskej republiky, ktorou sa mení a dopĺňa vyhláška Ministerstva dopravy a výstavby Slovenskej republiky č. 133/2018 Z. z., ktorou sa ustanovujú podrobnosti o dokladoch vozidla v znení neskorších predpisov sa predkladá podľa § 136 ods. 3 písm. c) zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov.

Cieľom návrhu vyhlášky je spresniť ustanovenia upravujúce rozdelenie vozidiel na účely vystavovania dokladov k vozidlu a tým odstrániť aplikačné nejasnosti pri určovaní druhu zvláštnych vozidiel. Návrhom sa dopĺňa definícia necestného pojazdného stroja vrátane demonštratívneho výpočtu jednotlivých vyhotovení, upravuje sa definícia pracovného stroja samohybného a spresňuje sa ich vzájomné vymedzenie. Zároveň sa vykonávajú legislatívno-technické úpravy, aktualizuje sa poznámka pod čiarou a dopĺňa sa údaj zapisovaný v osvedčení o evidencii vozidla pre vybrané vozidlá kategórií M, N a O.

Navrhovaná právna úprava prispeje k jednoznačnejšej aplikácii právnych predpisov pri schvaľovaní vozidiel, ich evidencii a vydávaní dokladov vozidla, čím sa zjednotí postup príslušných orgánov a zníži sa priestor na rozdielny výklad jednotlivých ustanovení.

Účinnosť vyhlášky sa navrhuje 1. januára 2027 vzhľadom na dĺžku legislatívneho procesu a vzhľadom na účinnosť návrhu zákona, ktorým sa mení a dopĺňa zákon č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (parlamentná tlač č. 1326). 

Návrh vyhlášky sa netýka pôsobnosti miestnej územnej samosprávy.

